KIRJALLINEN KYSYMYS E-0376/01

esittäjä(t): Luciano Caveri (ELDR) komissiolle

(15. helmikuuta 2001)

Aihe: BSE

Hullun lehmän taudista hiljattain noussut kohu on aiheuttanut vakavaa huolta puhtaasti kaupallisten kriteerien soveltamisesta karjankasvatukseen. Tällainen asenne on johtanut tuotantoalan nykyiseen kriisiin samalla kun on asetettu etusijalle tehotuotannossa käytetyt karjarodut toisten perinteisten karjarotujen kustannuksella.

Tällaisesta toiminnasta ei ole ainoastaan terveyshaittoja, mutta se on myös vaarantanut ja jossain määrin tuhonnut Euroopan erinomaisen laajaa perinteistä biologista monimuotoisuutta. Tämä on tärkeätä etenkin vuoristoalueilla, missä perinteinen karjatalous perustuu Alpeilla pitkäaikaisiin maatalouskäytäntöihin, jotka vaikuttavat myönteisesti maa-alueiden hoitoon, ja missä tuotetaan korkealaatuisia alkuperältään suojattuja maito- ja juustotuotteita.

Onko komissio toteuttanut aiemmin mitään toimia suojellakseen näitä perinteisiä karjarotuja? Katsooko komissio, että olisi tarpeen suunnitella tulevaisuudessa uusia toimia toteutettaessa sopivia menettelytapoja, jotta näitä karjarotuja voidaan suojella ja hyödyntää parhaalla mahdollisella tavalla?

Franz Fischlerin komission puolesta antama vastaus

(28. maaliskuuta 2001)

Vuodesta 1993 ja koko vuonna 1999 päättyvän ohjelmakauden aikana komissio on hyväksynyt useimmissa jäsenvaltioissa uhanalaisten kotieläinrotujen myös nautaeläinrotujen kasvatusta edistäviä ohjelmia. Kyseiset ohjelmat laadittiin jonkin ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) N:o 2078/92(1) 1 artiklan c kohdassa tarkoitetun maatalouden ympäristöohjelmien tavoitteen saavuttamiseksi; tämän tavoitteen mukaan on pyrittävä suosimaan sellaista maatalousmaiden hyödyntämistä, jossa otetaan huomioon geneettisen monimuotoisuuden suojelu ja parantaminen. Yhteisön tätä alaa koskevia toimia jatketaan ohjelmakaudella 20002006 Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(2) mukaisesti. Tällä asetuksella kaikki maaseudun kehittämisen tukitoimet ja mm. asetuksen (ETY) N:o 2078/92 tavoitteet saatetaan saman säädöksen piiriin.

Asetuksen (EY) N:o 1257/1999 ja erityisesti sen 22, 23 ja 24 artiklassa tarkoitettujen maatalouden ympäristötoimenpiteiden mukaisesti tukea myönnetään viljelijöille, jotka sitoutuvat soveltamaan luonnon suojelemiseksi ja maaseudun ylläpitämiseksi kehitettyjä tuotantomenetelmiä vähintään viiden vuoden ajan. Tuen tarkoituksena on muun muassa edistää geneettisen monimuotoisuuden säilymistä. Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999(3) 13 artiklan mukaan maatalouden ympäristötukea voidaan myöntää myös uhanalaisten paikallisten lajien kasvattamiseen sitoutuneille viljelijöille. Tämän perusteella useimpiin jäsenvaltioiden ohjelmakautta varten 20002006 laatimiin ja komission hyväksymiin maaseudun kehittämisohjelmiin sisältyy uhanalaisten paikallisten eläinrotujen siis myös nautaeläinrotujen kasvattamiseen myönnettäviä maatalouden ympäristötukia.

Edellä esitetyn perusteella komissio katsoo jo toteuttaneensa tarvittavat toimet uhanalaisten nautaeläinrotujen säilymisen turvaamiseksi.

(1) EYVL L 215, 30.7.1992.

(2) EYVL L 160, 26.6.1999.

(3) EYVL L 214, 13.8.1999.